**Ernst Edgar Grönblom** (1. marraskuuta 1883 Turku – 25. tammikuuta 1960 Helsinki) oli suomalainen kauppaneuvos ja teknisen tukkukaupan alalla toimivan Oy Grönblom Ab:n toimitusjohtaja. Yhtiö toimittaa työkaluja ja tarvikkeita teollisuudelle ja on johtavia työstökoneiden ja dieselmoottorien maahantuojia Suomessa. 

Grönblomin vanhemmat olivat kauppaneuvos Ernst Richard Grönblom (1859–1934) ja Anna Maria Asplund (1856–1948). Hän pääsi ylioppilaaksi Turun ruotsalaisesta reaalilyseosta 1902 ja valmistui Dresdenin kauppaoppilaitoksesta 1904.

Grönblom oli isänsä vuonna 1897 perustaman Oy Grönblom Ab:n palveluksessa vuodesta 1904 ja hän oli yhtiön toimitusjohtajana 1919–1953 ja sen jälkeen yhtiön johtokunnan puheenjohtajana 1953–1960. Vuosina 1914–1918 Grönblom johti toiminimen haarakonttoria Pietarissa ja Moskovassa. Hän oli Turun kaupungin komendanttina 1918 ja ylennettiin reservin kapteeniksi samana vuonna. Grönblom oli Alankomaiden varakonsulina Turussa 1923–1933. Hän sai kauppaneuvoksen arvon 1938 ja kauppatieteiden kunniatohtorin arvon 1953.

Grönblom oli Oy Vuoksenniska Ab:n, Tammer Tehtaat Oy:n sekä Crichton-Vulcanin johtokunnan jäsenenä sekä Suomen Teknisen kauppaliiton puheenjohtajana 1945-1948. Hän kuului Turun kaupunginvaltuustoon 1919–1924 ja oli Åbo Akademin valtuuskunnan jäsen vuodesta 1919, Turun ruotsalaisen teatterin johtokunnan jäsen 1916–1934 ja Helsingin ruotsalaisen teatterin valtuuskunnan jäsen vuodesta 1933.

Grönblom oli naimisissa vuodesta 1911 Gerda Kyrklundin kanssa. Heidän poikansa diplomi-insinööri Sven Grönblom (1913–2006) oli Oy Grönblom Ab:n palveluksessa 1938–1992 myynti-insinöörinä, teknillisenä johtajana, toimitusjohtajana sekä hallituksen puheenjohtajana ja jäsenenä. Hän oli myös Helsingin kaupunginvaltuutettuna.

Edgar Grönblom osti vuonna 1928 Helsingin Eirasta Armfeltintien ja Rehbinderintien kulmasta arkkitehti Onni Tarjanteen vuonna 1911 pankinjohtaja Georg Sidorowille suunnitteleman jugendhuvilan jota alettiin kutsua myöhemmin Grönblomin taloksi. Talon sisustuksen oli suunnitellut Harry Röneholm ja talon puutarhassa oli kuvanveistäjä Viktor Janssonin tekemä suihkukaivo. Grönblom muutti perheineen taloon asumaan vuonna 1933. Myöhemmin talossa asui hänen poikansa Sven Grönblom ensin perheineen, sitten yksin kunnes talo jäi tyhjilleen vuonna 2006 hänen kuoltuaan. Perilliset eivät päässeet sopuun talon kohtalosta ja niinpä autioitunut talo rapistui niin että se herätti jo huomiota tiedotusvälineissäkin. Perikunta myi lopulta talon keväällä 2016. 

Edgar Grönblomin veli diplomi-insinööri, vuorineuvos Berndt Grönblom oli Oy Vuoksenniska Ab:n perustaja ja toimitusjohtaja.

Teoksia
-------

* *Några fakta : en kritisk granskning av T. Renvalls "Skuggornas bok" jämte bidrag till en historik av händelserna på Åland i februari 1918*. Åbo 1924 (Teos digitaalisessa muodossa, Työväenliikkeen kirjasto : Digitaalinen arkisto (Helda))

Lähteet
-------

1. 1 2 3 4 5  Kuka kukin on 1954 (Projekt Runeberg)
2. ↑  Eiran kummitustalo herää henkiin – katso kuvat, Helsingin Uutiset 18.12.2015
3. 1 2 3  Ylioppilasmatrikkeli 1902, matrikkelinumero 27814
4. ↑  Ernst Grönblomin hautakivi Turun hautausmaalla (Arkistoitu – Internet Archive)
5. ↑  Sven Grönblomin muistokirjoitus, Helsingin Sanomat muistot[vanhentunut linkki]
6. ↑  Hundraårig villa förfaller medan arvingarna träter, Hufvudstadsbladet 22.3.2012
7. ↑  Miten käy Eiran autioituneen huvilan?, Helsingin Sanomat 9.3.2013 (Arkistoitu – Internet Archive)
8. ↑  Helsingin hulppein autiotalo päätyi pipariksi – Liisa Kylmäsen urakka kesti kaksi viikkoa, Helsingin Sanomat 10.12.2015 (Arkistoitu – Internet Archive)
9. ↑  Eiran kummitustaloksi kutsuttu vanha huvila on myyty, Helsingin Sanomat 15.5.2016 (Arkistoitu – Internet Archive)

Aiheesta muualla
----------------

* Edgar Grönblomin elämäkerta Kansallisbiografiassa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiasampo

 |

 |